b'\n_START_ARTICLE_\nKrukke (musikkinstrument)\n_START_PARAGRAPH_\nKrukker av glass, steingods eller andre materialer brukt som musikkinstrument kjennes fra mange musikkulturer. Best kjent er instrumentet fra USA, der s\xc3\xa5kalte jug bands var popul\xc3\xa6re i S\xc3\xb8rstatene p\xc3\xa5 1920-tallet._NEWLINE_Lyden dannes ved at ut\xc3\xb8veren former en tone med leppene og bruker krukka som resonanskammer. Tonen dannes med en ansats som er lik den som brukes p\xc3\xa5 messingbl\xc3\xa5seinstrumenter, dvs. at leppene presses sammen slik at det oppst\xc3\xa5r en summetone. Ut\xc3\xb8veren ber\xc3\xb8rer ikke krukke\xc3\xa5pningen med leppene, men holder krukka et par cm fra \xc3\xa5pningen. Hvor hardt leppene presses sammen, bestemmer toneh\xc3\xb8yden. En dreven krukkespiller kan oppn\xc3\xa5 et tonespenn p\xc3\xa5 to oktaver. Spesielle effekter kan oppn\xc3\xa5s ved at en legger stemme p\xc3\xa5 luftstr\xc3\xb8mmen, som en gj\xc3\xb8r p\xc3\xa5 didgeridoo. Noen ut\xc3\xb8vere bruker ogs\xc3\xa5 sirkelpust.\n_START_SECTION_\nUSA\n_START_PARAGRAPH_\nJug bands hadde sin storhetstid s\xc3\xa6rlig i Kentucky og Tennessee p\xc3\xa5 1920-tallet. Jugs fungerte som et bassinstrument i bandets rytmeseksjon, men det var ogs\xc3\xa5 vanlig \xc3\xa5 legge inn solopartier. Noen orkestre kunne ha flere enn \xc3\xa9n jugspiller._NEWLINE_Gallonkrukker av steingods var det som ble hyppigst brukt, men en kjenner ogs\xc3\xa5 til at det ble spilt p\xc3\xa5 glass- eller plastballonger, parafinkanner o.a. Forskjellige krukkest\xc3\xb8rrelser og forskjellige materialer resulterer i ulik lyd._NEWLINE_Det har ogs\xc3\xa5 v\xc3\xa6rt fors\xc3\xb8kt med elektrisk forsterkning av lyden. F.eks. brukte det psykedeliske bandet 13th Floor Elevators \xc2\xabel-jug\xc2\xbb p\xc3\xa5 1960-tallet._NEWLINE_Fra nyere tid kan Fritz Richmond (1939\xe2\x80\x932005) nevnes som en anerkjent jugspiller.'